《送杨秘丞赴戎南倅》
宋代·吕陶

万里南溪水，滔滔逼郡城。四时多雨气，终日是江声。

蛮市烟中多，山畴火后耕。孤村随溉断，绝嶂与云平。

甲冷三冬戍，烽高半夜惊。盛朝咨镇守，别乘委才明。

爱日迎舟楫，春风卷旆旌。兰陔新膳洁，花县旧阴成。

荔子琼瑶破，藤梢琥珀倾。羁怀休念远，浅醉易忘情。

宦况如邮传，年华似送迎。笑谈聊布政，閒暇亦论兵。

僻地非通辙，层霄有去程。行闻海沂咏，流入竹枝清。

作者简介：（1027—1103）成都人，字元钧，号净德。仁宗皇祐间进士。神宗熙宁三年举制科，对策枚数王安石新法之过，出通判蜀州。哲宗元祐初，擢殿中侍御史，首上邪正之辨，劾新党蔡确、韩缜、张璪、章惇等。累迁中书舍人，进给事中。哲宗亲政，知陈州。坐元祐党夺职，责衡州居住。徽宗立，复集贤殿修撰、知梓州，致仕。有《净德集》。